DA Den Europæiske Unions Tidende C 81/1

UDTALELSE FRA KOMMISSIONEN

af 14. marts 2017

om en ændret plan for bortskaffelse af radioaktivt affald fra Springfields Fuels Ltd-anlægget i Det Forenede Kongerige, jf. artikel 37 i Euratomtraktaten

(Kun den engelske udgave er autentisk)

(2017/C 81/01)

Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 6. september 2016 modtog Europa-Kommissionen fra Det Forenede Kongeriges regering almindelige oplysninger om en ændret plan for bortskaffelse af radioaktivt affald (2) fra Springfields Fuels Ltd-anlægget, jf. Euratomtraktatens artikel 37.

På grundlag af disse oplysninger og efter høring af ekspertgruppen har Kommissionen udarbejdet følgende udtalelse:

1. Afstanden mellem Springfields Fuels Ltd-anlægget og den nærmeste grænse til en anden medlemsstat, som i dette tilfælde er Irland, er 210 km.

2. Den planlagte ændring indebærer indførelsen af en lovbestemt udledningsgrænse for luftbåren krypton-85; alle andre lovbestemte udledningsgrænser forbliver uændrede.

3. Under normale driftsforhold er det ikke sandsynligt, at den planlagte ændring vil give anledning til en eksponering af sundhedsmæssig betydning af befolkningen i andre medlemsstater ifølge den dosisgrænse, som er fastsat i direktivet om grundlæggende sikkerhedsnormer (3) såvel som i det nye direktiv om grundlæggende sikkerhedsnormer (4).

4. Skulle der ske utilsigtet udledning af radioaktive stoffer som følge af ulykker af den type og størrelse, der er beskrevet i de almindelige oplysninger, vil de doser, som befolkningen i en anden medlemsstat efter al sandsynlighed vil blive udsat for, ikke være af sundhedsmæssig betydning, jf. de referenceniveauer, som er fastsat i det nye direktiv om grundlæggende sikkerhedsnormer.

Kommissionen konkluderer derfor, at gennemførelse af planen om bortskaffelse af radioaktivt affald fra Springfields Fuels Ltd-anlægget i Det Forenede Kongerige, hverken under normal drift eller i tilfælde af en ulykke af den type og størrelse, der er beskrevet i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en anden medlemsstats vande, jord eller luftrum, jf. de bestemmelser, som er fastsat i direktivet om grundlæggende sikkerhedsnormer og i det nye direktiv om grundlæggende sikkerhedsnormer.

Udfærdiget i Bruxelles, den 14. marts 2017. På Kommissionens vegne Miguel ARIAS CAÑETE Medlem af Kommissionen

(1) For eksempel skal der i henhold til traktaten om den Europæiske Unions funktionsmåde foretages en yderligere vurdering af miljøforholdene. Indledningsvis ønsker Kommissionen at henlede opmærksomheden på bestemmelserne i direktiv 2011/92/EU om vurdering af visse offentlige og private projekters indvirkning på miljøet, direktiv 2001/42/EF om vurdering af bestemte planers og programmers indvirkning på miljøet, direktiv 92/43/EØF om bevaring af naturtyper samt vilde dyr og planter og direktiv 2000/60/EF om fastlæggelse af en ramme for Fællesskabets vandpolitiske foranstaltninger.

(2) Bortskaffelse af radioaktivt spild i betydningen i punkt 1 i Kommissionens henstilling 2010/635/Euratom af 11. oktober 2010 om anvendelse af Euratomtraktatens artikel 37 (EUT L 279 af 23.10.2010, s. 36).

(3) Rådets direktiv 96/29/Euratom af 13. maj 1996 om grundlæggende sikkerhedsnormer til beskyttelse af befolkningens og arbejdstagernes sundhed mod de farer, som er forbundet med ioniserende stråling (EFT L 159 af 29.6.1996, s. 1).

(4) Rådets direktiv 2013/59/Euratom af 5. december 2013 om fastlæggelse af grundlæggende sikkerhedsnormer til beskyttelse mod de farer, som er forbundet med udsættelse for ioniserende stråling og om ophævelse af direktiv 89/618/Euratom, 90/641/Euratom, 96/29/Euratom, 97/43/Euratom og 2003/122/Euratom med virkning fra 6. februar 2018 (EUT L 13 af 17.1.2014, s. 1).